ATP30 วิ่งแรง 3 วันติด กูรูยกขึ้นหุ้นตัวเต็งรับผลดีน้ำมันขาลง-เก็งกำไรโตเด่น
ATP30 วิ่งแรง 3 วันติด กูรูยกขึ้นหุ้นตัวเต็งรับผลดีน้ำมันขาลง-เก็งกำไรโตเท่าตัวจากปีก่อน โดยล่าสุด ณ เวลา 10.23 น.อยู่ที่ 1.01 บาท บวก 0.05 บาท หรือ 5.21% สูงสุด 1.04 บาท ต่ำสุด 1.00 บาท มูลค่าการซื้อขาย 9.04 ล้านบาท 
8 ม.ค. 2559

ผู้สื่อข่าวรายงานว่า ราคาหุ้น บริษัท เอทีพี 30 จำกัด (มหาชน) หรือ ATP30 ณ เวลา 10.23 น.อยู่ที่ 1.01 บาท บวก 0.05 บาท หรือ 5.21% สูงสุด 1.04 บาท ต่ำสุด 1.00 บาท มูลค่าการซื้อขาย 9.04 ล้านบาท  ทั้งนี้ ราคาหุ้นปรับตัวขึ้นวันนี้เป็นวันที่ 3 วันนับตั้งแต่วันที่ 6 ม.ค.59
โดย บล.คันทรี่ กรุ๊ป ระบุในบทวิเคราะห์ (8 ม.ค.) ว่า ATP30 จึงเป็นหุ้นเต็งหนึ่งในเรื่องรับผลดีน้ำมันขาลง เพราะใช้รถขนส่งในธุรกิจมากมาย   นอกจากนี้ยังตั้งเป้าขยายธุรกิจทั้ง mini bus และ mini van  เจาะตลาดทุกเซกเมนต์ก็ว่าได้   และธุรกิจที่กำลังคุยกับพันธมิตรคือการขนวัสดุอันตราย อันนี้สำคัญ เพิ่มกำไรในอัตราสูงมาก คอยดูกัน
สำหรับธุรกิจเดิมที่มีอยู่คือการขนพนักงานตามโรงงานต่างๆ   เช่นในนิคมอุตสาหกรรม เป็นต้นตั้งเป้าขยายตัวไม่น้อยกว่า 15% และการเพิ่มกองรถอีก 50คันจะยิ่งทำให้เติบโตสูงขึ้น  ส่วนอัตรากำไรจะขยายตัวมากกว่า 15% เนื่องจากได้การประหยัดต้นทุนน้ำมันเข้ามาเต็มที่ถือเป็นโอกาสทองของธุรกิจแล้วงานนี้  ส่วนกราฟอยู่ในระดับ bottom ตกต่ำมาตั้งแต่เข้าตลาด  เริ่มทรงตัวได้และ Stoch เกิด Divergence ถึง 3 ครั้ง หมายถึงการเข้าซื้ออย่างจริงจังนั่นเอง จะเก็งกำไรก็ดูต้าน 1.05 บาท จะแบ่งถือลงทุนก็ดี เพราะปัจจัยบวกกำลังมา
ด้านเทคนิคบล.ฟิลลิป แนะ เก็งกำไร แนวรับ  0.92 แนวต้าน 0.99, 1.03 Cut loss  0.90
ขณะที่วานนี้(7 ม.ค.) นายปิยะ เตชากูล กรรมการผู้จัดการ ATP30 คาดว่าแนวโน้มกำไรสุทธิปี 59 จะเติบโตเท่าตัวจากปีก่อน โดยคาดว่าอัตรากำไรสุทธิปีนี้จะสูงขึ้นมาอยู่ที่ 10% จากปีก่อนอยู่ที่ราว 5% โดยได้รับอานิสงส์จากราคาน้ำมันที่ปรับตัวลดลง การบริหารจัดการต้นทุนอย่างมีประสิทธิภาพ รวมไปถึงภาระดอกเบี้ยที่ลดลงหลังจากได้เงินจากการระดมทุนไปคืนหนี้บางส่วนด้วย ขณะที่คาดว่าอัตรากำไรขั้นต้นจะอยู่ที่ 25% จาก 22% ปีก่อน
โดยได้วางงบลงทุนการซื้อรถโดยสารทั้งหมดในปี 59 อยู่ที่ประมาณ 50 ล้านบาทและตั้งเป้าหมายรายได้ปีนี้ที่ราว 310 ล้านบาท เติบโตไม่น้อยกว่า 15% จากราว 270 ล้านบาทในปีก่อน พร้อมทั้ง คาดว่ารายได้จากธุรกิจให้บริการรถรับส่งพนักงานจะขึ้นไปแตะระดับ 500 ล้านบาท ใน 5 ปี (ปี 58-62) โดยรายได้จะมีการเติบโตเฉลี่ยปีละ 15-30% ซึ่งบริษัทมีแผนการขยายลูกค้าอย่างต่อเนื่อง
 